b'\n_START_ARTICLE_\nCirkon\n_START_SECTION_\nNastanek imena\n_START_PARAGRAPH_\nIme cirkon je nastalo ali iz sirske besede \xdc\x99\xdc\x90\xdc\xaa\xdc\x93\xdc\xa5\xdc\xa2\xdc\xa5 (zargono) ali arabske besede \xd8\xb2\xd8\xb1\xd9\x82\xd9\x88\xd9\x86 (zarqun), ki pomeni \xc5\xbeivo (rumeno) rde\xc4\x8do barvo, ali iz perzijske besede \xd8\xb2\xd8\xb1\xda\xaf\xd9\x88\xd9\x86 (zargun), ki pomeni zlato obarvan. Slovensko ime je nastalo iz nem\xc5\xa1kega imena Zirkon._NEWLINE_Rumeni cirkon hiacint je dobil ime po istoimenski cvetlici in je starogr\xc5\xa1kega izvora. V srednjem veku so se vsi rumeni dragi kamni iz Vzhodne Indije imanovali hiacint, sedaj pa je ime omejeno na rumene cirkone.\n_START_SECTION_\nLastnosti\n_START_PARAGRAPH_\nCirkon je izjemen mineral, \xc4\x8deprav je prisoten skoraj povsod v zemeljski skorji. V magmatskih kamninah se pojavlja kot primarni produkt kristalizacije, v metamorfnih in sedimentnih kamninah pa v obliki zrn. Veliki kristali cirkona so redki. Njihova povpre\xc4\x8dna velikost v granitnih kamninah je pribli\xc5\xbeno 0,1-0,3\xc2\xa0mm, lahko pa tudi rastejo do velikosti nekaj centimetrov, predvsem v pegmatitih._NEWLINE_Nekateri cirkoni lahko zaradi vsebnost urana in torija metamiktizirajo. Procesi, ki so povezani z notranjim sevanjem, delno poru\xc5\xa1ijo kristalno strukturo, kar lahko delno pojasni zelo spremenljive lastnosti cirkonov. Zaradi poru\xc5\xa1enja notranje strukture se zmanj\xc5\xa1a njihova gostota in spremeni barva._NEWLINE_Najpogostej\xc5\xa1a nahajali\xc5\xa1\xc4\x8da cirkona so Avstralija, Ruska federacija (Ural), Italija (Trentino, Monte Somma, Vezuv), Norve\xc5\xa1ka (Arendal), \xc5\xa0ri Lanka, Indija, Indonezija (Java, Borneo, Celebes), Tajska (Ratanakiri), Kambod\xc5\xbea, Republika Ju\xc5\xbena Afrika (Kimberley), Madagaskar, Kanada (Renfrew County, Ontario in Grenville, Quebec) in ZDA (Maine, Massachusetts, New York, Severna Karolina, Kolorado in Teksas). Vodilna svetovna proizvajalka cirkona je Avstralija, ki proizvede 37% vsega cirkona._NEWLINE_Cirkon je zelo razli\xc4\x8dno obarvan. Najpogostej\xc5\xa1e barve so rde\xc4\x8da, ro\xc5\xbenata, rjava, rumena, le\xc5\xa1nikovo rjava, \xc4\x8drna in brezbarvna. Barva zircona se lahko v\xc4\x8dasih spremeni s toplotno obdelavo. Barva toplotno obdelanega cirkona je odvisna od uporabljene koli\xc4\x8dine toplote in lahko postane brezbarvna, modra ali zlato rumena. V geolo\xc5\xa1kih pogojih je razvoj ro\xc5\xbenate, rde\xc4\x8de in vijoli\xc4\x8dne barve potekal ve\xc4\x8d sto milijonov let, \xc4\x8de je imel kristal dovolj sledov elementov za izdelavo barvnih centrov. Rde\xc4\x8de in ro\xc5\xbenate barve so v geolo\xc5\xa1kih pogojih nastajale pri temperaturah okrog 350 \xc2\xb0C.\n_START_SECTION_\nNahajali\xc5\xa1\xc4\x8da\n_START_PARAGRAPH_\nCirkon je pogost pripomo\xc4\x8dek za dolo\xc4\x8danje sestave ve\xc4\x8dine granitov in felzi\xc4\x8dnih magmatskih kamnin. Zaradi trdote, trajnosti in kemi\xc4\x8dne obstojnosti je cirkon pogosta sestavina peskov v sedimentnih skladih. V mafi\xc4\x8dnih kamninah je redek, v ultramafi\xc4\x8dnih pa zelo redek, razen v kimberlitih, karbonalitih in lamprofirju, kjer se pojavlja v sledovih zaradi nenavadnega razvoja magme iz katere so nastale te kamnine._NEWLINE_Cirkon se v gospodarsko zanimivih koncentracijah pojavlja v skladih peskov te\xc5\xbekih mineralov, v nekaterih pegmatitih in v nekaterih redkih alkalnih vulkanskih kamninah, na primer v trahitu iz Novega Ju\xc5\xbenega Walesa (Avstralija), kjer se pojavlja skupaj s cirkonij-hafnijevima mineraloma eudialitom in armstrongitom.\n_START_SECTION_\nRadiometri\xc4\x8dno datiranje\n_START_PARAGRAPH_\nZirkon je igral pomembno vlogo v razvoju radiometri\xc4\x8dnega datiranja. Cirkoni vsebujejo sledove urana ali torija (od 10 ppm do 4%) in so zato primerni za datiranje po ve\xc4\x8d analitskih metodah. Cirkoni so zaradi svoje obstojnosti pre\xc5\xbeiveli mnoge geolo\xc5\xa1ke procese, na primer erozijo, transport in celo visoko stopnjo metamorfoze, zato vsebujejo bogate in raznovrstne zapise o geolo\xc5\xa1kih procesih. Cirkoni se obi\xc4\x8dajno datirajo po U-Pb in Fission Track Dating metodi, lahko pa tudi po U+Th/He metodi._NEWLINE_Cirkoni iz Jack Hillsa, Zahodna Avstralija, so stari do 4,4 milijarde let, kar jih uvr\xc5\xa1\xc4\x8da med najstarej\xc5\xa1e minerale na Zemlji z ugotovljeno starostjo. Sestava kisikovih izotopov v nekaterih cirkonih ka\xc5\xbee, da so stari celo ve\xc4\x8d kot 4,4 milijarde let in da je bila takrat na Zemlji \xc5\xbee prisotna voda. To trditev podpirajo tudi analize sledov drugih elementov, vendar je \xc5\xa1e vedno predmet razprav.\n_START_SECTION_\nPodobni minerali\n_START_PARAGRAPH_\nEnako kristalno strukturo kot cirkon (\xe2\xb1\xbd\xe1\xb4\xb5\xe1\xb4\xb5\xe1\xb4\xb5X \xe1\xb4\xb5\xe2\xb1\xbdY O\xe2\x82\x84) imajo minerali hafnon (HfSiO\xe2\x82\x84), ksenotim (YPO\xe2\x82\x84), behierit, skiavinatoit ((Ta, Nb)BO\xe2\x82\x84), torit (ThSiO\xe2\x82\x84) in kofinit (USiO\xe2\x82\x84).'